**Гадзіна зносін “Не згасне продкаў зорка нам свяціць”**

**Мэта:**

знаёмства з гісторыяй узнікнення, традыцыямі і абрадамі народнага свята “Дзяды”;

аднаўленне і захаванне гістарычнай памяці навучэнцў;

папулярызацыя праваслаўнай культуры і гісторыі Хрысціянства.

**Абсталяванне: прэзентацыя, мультымедыйны праектар, карткі з пытаннямі да відэафрагмента.**

**Ход занятка**

**Настаўнік**

**Дзяды –**свята беларускага [народнага календара](http://be.wikipedia.org/wiki/%D0%9D%D0%B0%D1%80%D0%BE%D0%B4%D0%BD%D1%8B_%D0%BA%D0%B0%D0%BB%D1%8F%D0%BD%D0%B4%D0%B0%D1%80" \o "Народны каляндар), звязанае з памінаннем продкаў («дзядоў»). У славянскай міфалогіі «дзядамі» таксама называюць душы продкаў. У Беларусі Дзяды адзначаюцца некалькі разоў на год: масленічныя, радаўніцкія, траецкія (духаўскія), пятроўскія, змітраўскія. Галоўныя – Восеньскія Дзяды (Змітраўскія, Вялікія, Асяніны, Тоўстая вячэра, Хаўтуры). Праваслаўныя адзначаюць Дзяды праз тры тыдні пасля Пакроваў, на першым тыдні лістапада, каталікі – 2-га лістапада. Зразумела, што працяглы цыкл земляробчых работ зусім лагічна завяршаўся святам падзякі Маці-Прыродзе, Маці-Зямлі і яе ўладарам-продкам за шчыраванне, сімвалічную дапамогу і падтрымку жывых. Гэтым святам якраз і былі Восеньскія Дзяды. Сёння на занятку размова пойдзе пра Дзмітраўскія Дзяды. **Чаму яны так называюцца**? Паглядзіце відэафрагмент і паспрабуйце адказаць на наступныя пытанні:

1. Калі нарадзіўся Дз. Іванавіч?
2. Калі стаў кіраваць Маскоўскім княствам? Хто яму дапамагаў?
3. Калі ардынскі хан выдаў ярлык на вялікае княжанне?
4. Што адбылося, калі Дзмітрый атрымаў ярлык? Як вырашаліся падзеі?
5. Ці была згода паміж кн. Дзмітрыем і яго жонкай кн. Еўдакіяй?
6. Чаму яна стала манашкай? Якое імя атрымала?
7. Хто благаславіў князя на бітву з Мамаем?
8. Калі адбылася бітва?
9. Чаму войска Дзмітрыя заставалася на Куліковым полі 8 дзён?
10. Як сказалі пра рускіх воінаў гісторыкі?
11. Які дзень устанавіла царква ў гонар загінуўшых?
12. Калі не стала Дзмітрыя Данскога? Дзе ён пакоіцца?
13. У чым веліч подзвігу Дзмітрыя Данскога і народа на Куліковым полі?

У суботу напярэдадні 8 лістапада – дзень ушанавання Дзмітрыя Салунскага і Дзмітрыя Данскога, адсюль і назва Дзмітраўская субота або Дзмітраўскія Дзяды. Святы Дзмітрый Салунскі з’яўляецца пакравіцелем Дзмірыя Данскога, таму князь узвёў першы храм у гонар гэтага святога.

**Падрыхтоўка да свята.**

Да свята рыхтавалася ўся сям’я. Той, хто быў па неадкладных справах у ад’ездзе, спяшаўся да вечара вярнуцца дадому. Дарослыя і дзеці ўсюды наводзілі парадак: вымяталі смецце з двара, прыбіралі хату (асабліва старанна рытуальныя зоны жывых і памерлых: чырвоны кут і запечак), гатавалі шматлікія абрадавыя стравы, мыліся ў лазні. Казалі: «Трэба грэшнае цела абмыць, а потым і Дзяды адбыць». Пасля таго, як памыўся апошні, у лазні пакідалі вядро чыстай вады і новы венік – для душаў прашчураў.

**Што робяць на Дзяды?**

Лічылася, што на Дзяды душы продкаў спускаюцца на зямлю, каб паглядзець, як нашчадкі клапоцяцца пра пакінутую імі спадчыну. Памінальны характар свята патрабаваў ад людзей строгіх паводзін, накладаў абмежаванні на забавы.

Першае. На звычайныя штогадовыя памінкі нікога з гасцей не запрашалі. Гэта была ўласна сямейная ўрачыстасць.

Другое. Восеньскія Дзяды – адзінае свята, якое вымагала прынцыпова іншага рашэння ў пастаноўцы стала. Калі на вяселлі стол абавязкова ставілі літарай «Г», калі жалобныя або памінальныя сталы былі скіраваны ад чырвонага кута і да парога (толькі ў адну лінію), то на Змітраўскія Дзяды стол звычайна ставілі ўпоперак асноўных сілавых ліній хаты – пад апошняй, бліжэйшай да чырвонага кута, бэлькай (менавіта таму да нашых дзён захавалася забарона садзіцца або спаць пад бэлькай). На ёй выразалі або запісвалі («упісвалі») імёны кожнага памерлага члена сям’і. Звычаёвае права дазваляла жыць у адной хаце не больш за век, затым трэба было будаваць новую. За гэты час пад адным дахам магло ўзгадавацца сем пакаленняў. Нездарма вучылі памятаць свой род да сёмага калена. У такім разе бэлька выконвала ролю радаводнага дрэва, дрэва памяці.

Трэцяе. Садзіліся за сталом па даўняй няпісанай завядзёнцы: з правага боку, бліжэй да сцяны па ўзросту рассаджвалася мужчынская палова сям’і; злева, бліжэй да печы і таксама па ўзросту – гаспадыня з дочкамі і нявесткамі.

Калі ўся сям’я сядзела за сталом, нехта з прысутных запальваў свечку, якая стаяла ў карцы з жытам на ражку стала або на покуці пад абразамі. З-за стала ўставаў самы старэйшы прадстаўнік роду і, гледзячы на бэльку, называў імёны памерлых продкаў, пачынаючы пералік ад пачатку бэлькі, ад чырвонага кута, г. зн. ад старэйшых па часе да апошніх. А затым гучалі словы запрашэння далёкіх дзядоў-прашчураў, якія могуць быць скарыстаны і нашымі сучаснікамі:

*Святыя дзяды, завём вас, хадзіце да нас!*

*Ёсць тут усё, што Бог даў, чым толькі хата багата.*

*Просім вас: «Ляціце да нас!».*

Важнае месца на Дзяды займае памінальны стол, за які запрашаюць продкаў. Па традыцыі, стол павінен быць добрым – каб продкі былі задаволеныя пачастункам. Таксама, ставілі спецыяльныя “дзядоўскія” міску і чарку, куды ўсе прысутныя адкладалі ежу і напоі. На гэты вечар за сталом прынята размаўляць выключна пра продкаў, іх жыццё і тыя парады, што яны казалі пры жыцці. Гэта рабілі яшчэ і таму, бо лічылася, што ў гэты вечар дзяды сядзяць побач і ўсё чуюць.

**Стравы на Дзяды**

Традыцыя колькасці ежы на стале, а таксама дапушчальнай лічбы з’едзенай і выпітай ежы ў кожным рэгіёне свая. Але традыцыйна гатавалі наступныя абрадавыя прысмакі:

* *Куцця* – самая галоўная абрадавая страва, якую рабілі на Дзяды. Менавіта яе лічылі галоўным сродкам камунікацыі з продкамі. І не толькі на Дзяды! Сама страва з сябе ўяўляе кашу з ячных крупаў.
* *Канун –*таксама абрадавая страва. Гэта разбаўлены з вадой мёд, куды крышаць спецыяльна спечаны мучны выраб (булка, абаранак, прэсны корж). Па традыцыі, з кануна пачынаюцца любыя памінкі.
* *Сыта –*разбаўленая мёдам вада. З яе не толькі рабілі канун, але і часам ужывалі як самастойны напой.

Таксама на дзядоўскім стале можна было пабачыць: верашчаку, крупнік, смажанае мяса, клёцкі, бліны, вараную бульбу і г.д.

Вячэра праходзіла няспешна, стрымана. Імкнуліся добрым словам памянуць усіх памерлых суродзічаў, але з найбольшай павагай і гонарам гаварылі пра людзей знакамітых.

Заключны этап памінальнай трапезы таксама суправаджаўся цэлым шэрагам абмежаванняў, рэгламентацый і пазначаных магічнасцю рытуальных дзеянняў. Першым з-за памінальнага стала заўсёды падымаўся самы старэйшы член сям’і, а затым усе астатнія, прычым адначасова. Такія паводзіны тлумачыліся проста: той, хто першы ўстане з-за памінальнага стала, той першы і памрэ з гэтага роду. А таму казалі маладым: «Не спяшайся паперад бацькі ў пекла».

Пасля вячэры рэшткі страў пакідалі да наступнай раніцы, бо верылі, што дзяды, душы продкаў, прыйдуць ноччу і будуць вячэраць.

Як толькі дамачадцы ўставалі з-за стала, гаспадар браў ручнік, вялікі драўляны кубак, напаўняў яго вадой, накрываў дзедаўскім кушаком і ручніком. Затым ён падыходзіў да дзвярэй, адчыняў іх і развітваўся з душамі продкаў:

*Святыя дзяды! Елі і пілі, ідзіце да сябе!*

Пасля гэтага выліваў ваду з кубка ў бок могілак. Сям’я развітвалася з Дзядамі аж да вясны...

**Падвядзенне вынікаў. Абмеркаванне пытанняў.**

1. Дзяды – свята народнае ці царкоўнае? Дзяды – гэта свята? Абгрунтуйце сваю думку.
2. Калі адзначаюцца Дзяды? (дзень, дата)
3. Чаму восеньскія Дзяды называюць Змітрыеўскімі?
4. Як трэба рыхтавацца да Дзядоў?
5. Што неабходна рабіць на Дзяды?

Дзякуй усім за ўвагу!